Document ID: 32008R0608

ΚΑΝΟΝΙΣΜΌΣ (ΕΚ) αριθ. 608/2008 ΤΗΣ ΕΠΙΤΡΟΠΉΣ
της 26ης Ιουνίου 2008
σχετικά με την προσωρινή αναστολή των εισαγωγικών δασμών ορισμένων σιτηρών για την περίοδο εμπορίας 2008/2009
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (1), και ιδίως το άρθρο 187 σε συνδυασμό με το άρθρο 4,
Εκτιμώντας τα ακόλουθα:
(1)
Για να προωθηθεί ο εφοδιασμός της κοινοτικής αγοράς με σιτηρά κατά την περίοδο εμπορίας 2007/2008, ο κανονισμός (ΕΚ) αριθ. 1/2008 του Συμβουλίου, της 20ής Δεκεμβρίου 2007, περί προσωρινής αναστολής των δασμών κατά την εισαγωγή ορισμένων σιτηρών για την περίοδο εμπορίας 2007/2008 (2), ανέστειλε τους εν λόγω δασμούς έως τις 30 Ιουνίου 2008, προβλέποντας ταυτόχρονα την επαναφορά τους σε περίπτωση διαταραχής ή απειλής διαταραχής της κοινοτικής αγοράς. Η κατάσταση της αγοράς μετά την έγκριση του μέτρου αυτού και οι προοπτικές εξέλιξης βραχυπρόθεσμα δεν αναμένεται να οδηγήσουν στην επαναφορά των δασμών, δεδομένης της διαπιστωθείσας κατάστασης των τιμών. Η αναστολή των δασμών πρέπει, άρα, με βάση το παρόν κείμενο να συνεχίσει να ισχύει έως το τέλος της περιόδου 2007/2008.
(2)
Οι προοπτικές εξέλιξης της αγοράς σιτηρών για την έναρξη της νέας περιόδου 2008/2009 δείχνουν ότι οι τιμές θα παραμείνουν υψηλές, λαμβανομένου υπόψη του χαμηλού επιπέδου των αποθεμάτων και των εκτιμήσεων της Επιτροπής όσον αφορά τις ποσότητες που θα είναι πράγματι διαθέσιμες στο πλαίσιο της εσοδείας 2008. Για τη διατήρηση της ροής των εισαγωγών που απαιτούνται για την ισορροπία της αγοράς είναι, συνεπώς, αναγκαίο να διασφαλιστεί η συνέχιση της πολιτικής εισαγωγών σιτηρών με τη διατήρηση της προσωρινής αναστολής των εισαγωγικών δασμών στο πλαίσιο της περιόδου 2008/2009, για τα σιτηρά τα οποία αφορά επί του παρόντος το μέτρο αυτό. Επιπλέον, προκειμένου να εφαρμόζονται ισοδύναμες συνθήκες εφοδιασμού της κοινοτικής αγοράς για ορισμένα άλλα σιτηρά, κρίνεται σκόπιμο να επεκταθεί η εφαρμογή του μέτρου στα προϊόντα των κωδικών ΣΟ 1008 10 00 και ΣΟ 1008 20 00.
(3)
Πρέπει επίσης να προβλεφθεί η δυνατότητα άμεσης άρσης του μέτρου αυτού σε περίπτωση διαταραχής ή απειλής διαταραχής της αγοράς της Κοινότητας, ιδίως σε περίπτωση εισαγόμενων ποσοτήτων ή εάν τα σιτηρά νέας εσοδείας είναι διαθέσιμα στην κοινοτική αγορά σε επαρκείς ποσότητες που εξασφαλίζουν την ισορροπία της αγοράς. Στο πλαίσιο αυτό, θα πρέπει να προβλεφθεί η δυνατότητα, για την Επιτροπή, να λαμβάνει αμέσως τα ενδεδειγμένα μέτρα για την επαναφορά των δασμών, μόλις το επιτρέψουν οι συνθήκες της αγοράς και να προσδιορίζει τα κριτήρια βάσει των οποίων θα εξετάζεται κατά πόσον οι συνθήκες επιτρέπουν την επαναφορά των δασμών.
(4)
Η επιτροπή διαχείρισης για την κοινή οργάνωση των γεωργικών αγορών δεν διατύπωσε γνώμη εντός της προθεσμίας που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Η επιβολή εισαγωγικών δασμών για τα προϊόντα των κωδικών ΣΟ 1001 90 99, ΣΟ 1001 10, ΣΟ 1002 00 00, ΣΟ 1003 00, ΣΟ 1005 90 00, ΣΟ 1007 00 90 και ΣΟ 1008 10 00 και ΣΟ 1008 20 00 αναστέλλεται για την περίοδο εμπορίας 2008/2009 για όλες τις εισαγωγές με κανονικό συντελεστή οι οποίες πραγματοποιούνται σύμφωνα με το άρθρο 130 του κανονισμού (ΕΚ) αριθ. 1234/2007 ή στο πλαίσιο δασμολογικών ποσοστώσεων με μειωμένο δασμό που ανοίγονται σύμφωνα με το άρθρο 144 του εν λόγω κανονισμού.
2. Η Επιτροπή με απόφασή της μπορεί να επαναφέρει τους δασμούς σύμφωνα με τη διαδικασία που αναφέρεται στο άρθρο 195 παράγραφος 2 του κανονισμού (ΕΚ) αριθ. 1234/2007 στα επίπεδα και με τους όρους που προβλέπονται στο άρθρο 136 του εν λόγω κανονισμού, ιδίως σε μία από τις ακόλουθες περιπτώσεις:
α)
όταν, για ένα ή περισσότερα από τα προϊόντα που αναφέρονται στην παράγραφο 1 του παρόντος άρθρου, η τιμή fob, η οποία διαπιστώνεται στους κοινοτικούς λιμένες, είναι κατώτερη του 180 % της τιμής παρέμβασης που αναφέρεται στο άρθρο 8 παράγραφος 1 στοιχείο α) του κανονισμού (ΕΚ) αριθ. 1234/2007·
β)
όταν οι διαθέσιμες ποσότητες στην κοινοτική αγορά επαρκούν για τη διασφάλιση της ισορροπίας της αγοράς.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιουλίου 2008.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Ιουνίου 2008.

Labels: 3
17
5